Γάτα ανάμεσα σε περιστέρια

Η ***Γάτα Ανάμεσα σε Περιστέρια*** (αγγλ. *Cat Among the Pigeons*) είναι ένα αστυνομικό μυθιστόρημα της Άγκαθα Κρίστι και πρωτοεκδόθηκε στη Βρετανία από την Collins Crime Club το 1959 και στις ΗΠΑ από την Dodd, Mead & Company το 1960 (έτος κυκλοφορίας βάσει πνευματικών δικαιωμάτων: 1959). Η έκδοση στις ΗΠΑ κυκλοφόρησε με τιμή $2.95 και η βρετανική έκδοση με τιμή δώδεκα σελίνια και έξι πένες (12/6).

## Πλοκή
Στο Ραμάτ (φανταστική χώρα στη Μέση Ανατολή) πρόκειται να ξεσπάσει επανάσταση. Ο Πρίγκιπας του Ραμάτ, Αλί Γιουσούφ, εμπιστεύεται στον φίλο του,  Μπομπ Ρώλινσον, ένα πουγκί με πολύτιμους λίθους με σκοπό να τους βγάλει από τη χώρα. Για να το καταφέρει αυτό, ο Ρώλινσον κρύβει το πουγκί μέσα στις αποσκευές της αδερφής του, Τζόαν Σάτκλιφ, χωρίς εκείνη να το γνωρίζει, μπαίνοντας κρυφά στο δωμάτιό του ξενοδοχείου στο οποίο διέμενε. Όμως, χωρίς να το καταλάβει ο Μπομπ, μια μυστήρια γυναίκα τον είδε καθώς έκρυβε το πουγκί και είδε που το έβαλε. Όταν η Τζόαν Σάτκλιφ επιστρέφει στην Αγγλία κουβαλώντας, χωρίς να το γνωρίζει, τους πολύτιμους λίθους, μαθαίνει ότι ο πρίγκιπας και ο αδερφός της σκοτώθηκαν προσπαθώντας να το σκάσουν από το Ραμάτ με αεροπλάνο.

Εν τω μεταξύ, η Τζέννιφερ Σάτκλιφ, η δεκαπεντάχρονη κόρη της Τζόαν, ξεκινάει τη νέα σχολική της χρόνια στο διάσημο παρθεναγωγείο Μέντοουμπανκ, όπως και η Τζούλια Άπτζον, με την οποία γίνονται φίλες. Η μητέρα της Τζούλια παλιότερα εργαζόταν στις μυστικές υπηρεσίες. Η σχολική χρονιά ξεκινάει ομαλά, όμως μια νύχτα δύο καθηγήτριες είδαν μια μυστηριώδη λάμψη από το αθλητικό περίπτερο της σχολής. Μέσα στο αθλητικό περίπτερο βρήκαν δολοφονημένη την καθηγήτρια της γυμναστικής. Είχε πυροβοληθεί εξ επαφής. Η σχολή βυθίζεται στο χάος. Οι καθηγήτριες ανακρίνονται, αλλά καμία δεν δίνει κάποιο στοιχείο που βοηθάει στην λύση της υπόθεσης. Η Τζούλια και η Τζέννιφερ συχνά παίζουν μαζί τέννις. Όμως, η Τζέννιφερ παραπονιέται ότι η ρακέτα της δεν ισορροπεί καλά, οπότε η Τζούλια συμφώνησε να ανταλλάξουν ρακέτες, γιατί ούτως ή άλλως το δίχτυ της δικής της ρακέτας είδε ξεχυλώσει. Λίγες μέρες αργότερα, όμως, μια άγνωστη γυναίκα πλησίασε την Τζέννιφερ και ισχυρίστηκε ότι έρχεται εκ μέρους της νονάς της για να της δώσει μια καινούργια ρακέτα. Είπε επίσης ότι η νονά της Τζέννιφερ της ζήτησε να πάρει την παλιά ρακέτα για να της αλλάξουν το δίχτυ. Αυτό το περιστατικό έβαλε τη Τζούλια σε σκέψεις. Πώς ήξερε η νονά της Τζέννιφερ ότι το δίχτυ της ρακέτας χρειαζόταν αλλαγή, αφού αυτή η ρακέτα ανήκε αρχικά σε εκείνη; Και γιατί έξω από τον τόπο του εγκλήματος οι ρακέτες του τέννις ήταν σκορπισμένες έξω από το κουτί τους; Για να ανακαλύψει τι συνέβαινε, άνοιξε με ένα σουγιά τη ρακέτα και βρήκε μέσα στη χειρολαβή το θησαυρό που είχε κρύψει ο Μπομπ Ρώλινσον μέσα! Τότε, τρομοκρατήθηκε γιατί ήξερε ότι κινδύνευε από τον δολοφόνο έχοντας στην κατοχή της αυτόν τον θησαυρό. Έτσι, έβαλε σε εφαρμογή ένα τολμηρό σχέδιο. Το έσκασε από το Μέντοουμπανκ και πήγε στο Λονδίνο όπου βρήκε τον διάσημο ντετέκτιβ Ηρακλή Πουαρό και ζήτησε τη βοήθειά του για να ανακαλύψει τον δολοφόνο.

Ο Πουαρό δέχτηκε, πήγε μαζί της στο Μέντοουμπανκ και ξεκίνησε την έρευνα. Εν τω μεταξύ, ένας ακόμα φόνος έλαβε χώρα. Η καθηγήτρια των γαλλικών γνώριζε κάτι και εκβίαζε τον δολοφόνο, αλλά εκείνος την ξεγέλασε και τη σκότωσε. Ο Πουαρό και οι συνεργάτες του ζήτησαν από την μητέρα της Τζούλια να γυρίσει από το ταξίδι της στην Τουρκία για να τους υποδείξει την Αντζέλικα, μια επικίνδυνη τρομοκράτισσα την οποία κυνηγούσε όταν δούλευε στις μυστικές υπηρεσίες. Μπροστά στις συγκεντρωμένες καθηγήτριες η κυρία Άπτζον υπέδειξε την Ανν Σάπλαντ, τη γραμματέα της διευθύντριας. Εκείνη ήταν που είδε τον Μπομπ Ρώλινσον να κρύβει τους πολύτιμους λίθους μέσα στη ρακέτα της Τζέννιφερ, σκότωσε τις δύο καθηγήτριες και μεταμφιέστηκε για να πάρει τη ρακέτα της Τζέννιφερ. Αμέσως, έβγαλε ένα πιστόλι και σημάδεψε την κυρία Άπτζον, όμως την τελευταία στιγμή μια άλλη καθηγήτρια η δεσποινίς Τσάντγουικ μπήκε μπροστά, πυροβολήθηκε εκείνη και ξεψύχησε λίγο αργότερα στο νοσοκομείο. Οι πολύτιμοι λίθοι επιστράφηκαν στον νόμιμο ιδιοκτήτη τους, ο οποίος επέλεξε να χαρίσει ένα πετράδι στη Τζούλια Άπτζον για την πολύτιμη βοήθειά της στην υπόθεση.

## Χαρακτήρες

* Ηρακλής Πουαρό: ο διάσημος Βέλγος ντετέκτιβ
* Επιθεωρητής Κέλσεϋ: υπεύθυνος της αστυνομικής έρευνας
* Άνταμ Γκούντμαν: πράκτορας των μυστικών υπηρεσιών, εργάζεται ως κηπουρός  στο Μέντοουμπανκ με αυτό το όνομα
* Ονόρια Μπούλστροοντ: διευθύντρια της σχολής
* Ανν Σάπλαντ: γραμματέας της διευθύντριας Μπούλστροουντ
* Έλσπεθ Τζόνσον: προϊσταμένη της σχολής
* Δεσποινίς Τσάντγουικ: καθηγήτρια Μαθηματικών επί πολλά έτη, συνιδρύτρια της σχολής
* Έλενορ Βάνσιτταρτ: παλαιά καθηγήτρια, διάδοχος της δεσποινίδας Μπούλστροουντ
* Γκρέης Σπρίνγκερ: καθηγήτρια γυμναστικής
* Ανζέλ Μπλανς: καθηγήτρια γαλλικών, χρησιμοποιεί το διαβατήριο και την διδακτική εμπειρία της αποθανούσας αδελφής της για να αποκτήσει αυτήν τη θέση
* Αϊλήν Ριτς: καθηγήτρια
* Δεσποινίς Μπλέηκ: καθηγήτρια
* Δεσποινίς Ρόουαν: καθηγήτρια
* Πριγκίπισσα Σαΐστα: εξαδέλφη του πρίγκιπα Αλί Γιουσούφ
* Πρίγκιπας Αλί Γιουσούφ: σεΐχης του Ραμάτ
* Μπομπ Ρώλινσον: προσωπικός πιλότος και καλύτερος φίλος του πρίγκιπα Αλί Γιουσούφ
* Τζέννιφερ Σάτκλιφ: ανιψιά του Ρώλινσον, μαθήτρια στο Μέντοουμπανκ
* Τζόαν Σάτκλιφ: μητέρα της Τζέννιφερ, αδελφή του Ρώλινσον
* Χένρυ Σάτκλιφ: σύζυγος της Τζόαν, πατέρας της Τζέννιφερ
* Λαίδη Βερόνικα Κάρλτον-Σάντγουεϋς: μητέρα διδύμων μαθητριών
* Τζούλια Άπτζον: μαθήτρια στο Μέντοουμπανκ
* Κυρία Άπτζον: μητέρα της Τζούλια, πρώην μυστική πράκτορας
* Συνταγματάρχης Έφραιμ Πάικγουεϋ: επιφανής αξιωματικός της Μητροπολιτικής Αστυνομίας, επιβλέπων του Γκούντμαν
* Τζον Έντμουντσον: μέλος του Υπουργείου Εξωτερικών, γραμματέας της Βρετανικής Πρεσβείας στο Ραμάτ κατά την επανάσταση
* Ντέρεκ Ο'Κόννορ: μέλος του Υπουργείου Εξωτερικών
* Κύριος Ρόμπινσον: μυστηριώδης μορφή μεγάλης σημασίας στον κόσμο των διεθνών σχέσεων
* Ντένις Ράθμποουν: σύντροφος της Σάπλαντ
* Μπριγκς: κηπουρός

## Μεταφορά στην τηλεόραση
Διασκευάστηκε και μεταφέρθηκε το 2008 στην τηλεόραση στη σειρά ''Agatha Christie's Poirot'' με τον Ντέηβιντ Σουσέι στον ρόλο του Πουαρό.

Κατηγορία:Μυθιστορήματα του 1959